《赠韩慕庐阁学 其二》
清代·吴苑

齐梁诡矜艳，纤细争雕锼。燕许号大文，亦仅沿其流。

韩愈起八代，排奡空侪俦。赤手拔鲸牙，鞭笞蛟与虬。

迢迢九百年，榛莽仍翳幽。咬哇与萧摋，大雅方独忧。

先生嗣家学，缵述遥相求。炯如揭日月，其辉瞩九州。

众星始知归，斗极悬高秋。

作者简介：（1638—1700）安徽歙县人，字楞香，号鳞潭，晚号北黟山人。康熙二十一年进士。通经世致用之学，对策极言黄淮分合之势。官检讨，累官祭酒。笃于师友，为诗多和平之音。有《北黟山人集》、《大好山水录》。